Mucho ruido y pocas nueces, a escena en el Centre Cultural Tívoli
2025-07-24

El grup de teatre del Círculo Católico San Roque de Burjassot, Escola de Declamació “Joventut Artística”, posarà en escena, davall la direcció de José Pérez Arnal, encarregat també de l’adaptació del text, l’obra Mucho ruido y pocas nueces, de William Shakespeare.

La representació, després de la seua estrena el passat mes de novembre, arribarà al Centre Cultural Tívoli el divendres 12 de desembre a les 22 hores. Les entrades de l’obra poden adquirir-se a un preu de 5€ en la Casa de Cultura de Burjassot.

Mucho ruido y pocas nueces, comèdia romàntica, conta com un príncep decideix cercar descans en una ciutat costanera després de la duresa de la batalla. En aqueixa ciutat, amb un governador ociós i amable amb els seus veïns, es desencadenarà una sèrie de successos, divertits però també lamentables, que pertorbaran la tranquil·litat del príncep.

Els personatges que posaran en escena aquesta genial representació tindran reaccions que bé es poden aplicar a l’època actual amb la qual cosa, el text s’ha adaptat canviant el seu desenvolupament de la Corona d’Aragó als Estats Units, i la tranquil·la ciutat de Messina per Hawaii.